એક, સિંહનું ગૌરવ હોવું જોઇએ. ‘શાર્દૂલ ચર્મામ્બર’, ભગવાન શંકરમાં સિંહનું ગૌરવ છે. સિંહ ક્યારેય ભીડનો હિસ્સો નથી બનતો, એ એકલો જ ફરે છે. મારા મહાદેવ કૈલાસ પર એકલા કેમ બેઠા છે? શિવનું અસલી સ્થાન ભીડ નથી. સિંહનો સંસાર બહુ દેખાતો નથી. એનો વિહાર સાર્વજનિક નથી હોતો. બીજું, હાથી જેવું સ્વાભિમાન હોય. હાથી બહુ જ ગૌરવશાળી પ્રાણી મનાય છે. એક સમયે રાજા-મહારાજા હાથી પર જ સવારી કરતા હતા. હાથી એ છે જે કૂતરા ભસતા હોય તો પણ એને નજરઅંદાજ કરીને ચાલ્યો જાય છે. શંકરને દક્ષે આટલી બધી ગાળો દીધી, ખૂબ જ નિંદા કરી પરંતુ એનામાં હાથીનો સ્વભાવ છે. કોઇ પણ ભજનાનંદી વ્યક્તિમાં આ સ્વાભાવિકતા હોય એ આવી સમ્યક્્તા ગ્રહણ કરી શકે છે. હાથીનો વિહાર પણ જગત જોઇ શકતું નથી.